SKRIFTLIG FORESPØRGSEL P-0322/03

af Karla Peijs (PPE-DE) til Kommissionen

(4. februar 2003)

Om: Guiana Shield-initiativet

Er Kommissionen bekendt med betydningen af Guiana Shield for bevarelsen af den globale biodiversitet og dets betydning som global CO2-sænkning, samt at det udgør en af de vigtigste ferskvandsreservoirer i verden og har betydning for mange indfødte folk, som lever i dette område?

EU er part i internationale miljøtraktater, f.eks. konventionen om biodiversitet, traktaten om klimaændringer og konventionen om ørkendannelse og er følgelig forpligtet til at implementere målene i disse konventioner. Dens vandinitiativ er blevet et centralt element i programmet for bæredygtig udvikling. Guiana Shield er en af de vigtigste regioner i verden, for så vidt angår disse mål. På baggrund af disse mål, hvilke foranstaltninger har Kommissionen da truffet til at beskytte de naturlige og miljømæssige værdier i Guiana Shield for eftertiden?

Hvad er målene i AVS- og ALA-udviklingsprogrammerne for Guiana Shield-landene, og hvilke aktiviteter med hensyn til bevarelse af de naturlige og miljømæssige værdier i disse lande finansieres af disse programmer?

Er Kommissionen bekendt med Guiana Shield-initiativet under den nederlandske komité for IUCN (NC-IUCN), Den internationale Fond for Dyrs velfærd (IFAW), Global Legislators Organization for a Balanced Environment (GLOBE) samt den europæiske arbejdsgruppe for Amazonas (EWGA), hvis mål er i denne region at fremme integreret bevarelse af de naturlige og miljømæssige værdier for dets indbyggere samt for verden. Er Kommissionen endvidere rede til at støtte dette vigtige initiativ, såvel politisk som finansielt?

Svar afgivet på Kommissionens vegne af Margot Wallström

(28. februar 2003)

Kommissionen er helt klar over betydningen af Guyana Shield som et af de største sammenhængende områder dækket af tropisk skov, der endnu findes i verden. Det skønnes, at dette skjold rummer 10 % af verdens samlede ferskvandsressourcer med vandskel, som har afløb til Amazonas og Orinoco så vel som direkte ud i Atlanterhavet.

Kommissionen går helt ind for at støtte målsætningerne i Rio-konventionerne og drøfter hyppigt virkeliggørelsen heraf med udviklingslandene. Al EF-udviklingsstøtte hviler imidlertid på partnerskab, og prioriteterne fastsættes gennem en dialog med de respektive lande. I betragtning af den meget lave befolkningstæthed og jordbundens ringe kvalitet i det skovbevoksede område i Guyana Shield, er disse områder i de fleste tilfælde ikke udpeget af de respektive regeringer som prioriterede områder for EF-aktiviteter som led i udviklingssamarbejdet. Hvor der har været lejlighed hertil, har Kommissionen fulgt sine aktiviteter op og ydet støtte til bæredygtigt skovbrug og skovbevaring i regionen, navnlig over budgetposten for tropiske skovområder.

Af relevante EF-støttede aktiviteter i regionen kan nævnes:

- Støtte til det internationale center i Iwokrama for bevarelse af regnskoven og udvikling i Guyana;

- støtte til det statslige miljøagentur i den brasilianske delstat Amapá via programmet for bevaring af naturressourcer som led i pilotprogrammet for bevaring af det brasilianske Amazonas (PPG7);

- støtte til en colombiansk ikkestatslig organisation (NGO) ved navn COAMA med henblik på iværksættelse af et projekt i Colombia og Venezuela, som omfatter Mataven-skoven i økosystemet Guyana Shield;

- støtte til organisationer for den indfødte befolkning i Venezuela over budgetposten for menneskerettigheder (International Working Group for Indigenous Affairs).

Prioriteter med hensyn til støtte til udviklingssamarbejde over budgetposterne for Asien og Latinamerika (ALA) og for staterne i Afrika, Vestindien og Stillehavsområdet (AVS) (Den Europæiske Udviklingsfond (EUF)), er beskrevet i de regionale og lande-strategipapirer, som er offentligt tilgængelige på Europa-netstedet. Forvaltning af naturressourcer er nævnt i strategipapirerne for Colombia og Brasilien og i den regionale strategi for Andes-pagten.

Kommissionen er klar over Guyana Shield-initiativet og har haft uformelle kontakter med en række organisationer, som er involveret heri. Kommissionen er rede til at overveje både finansiel og politisk støtte, hvis de pågældende lande anmoder herom, for eksempel inden for rammerne af den kommende revision af de nationale og regionale strategier.

Yderligere støtte til skovaktiviteter i AVS-staterne, der indgår i Guyana Shield, skal efter planerne ydes under den 9. EUF, hvor der er afsat en regional rammebevilling på 6 mio. EUR til intra-AVS/naturressourcer. Hvad støtten nærmere skal bestå i, vil afhænge af resultatet af et besøg i regionen i de kommende måneder, så vel som af resultatet af drøftelserne med de berørte AVS-stater. Dog er det Kommissionens opfattelse, at hovedparten af dette beløb kan anvendes til støtte for Iwokrama og aktiviteter i forbindelse med Guyana Shield. Koordination og samordning med Guyana Shield-initiativet og med andre donorers strategier og aktiviteter vil blive sikret.

Endelig vil der senere på året blive lanceret en forslagsindkaldelse over budgetposten for tropiske skove, hvortil der også kan indgives forslag fra NGO'er. Ethvert forslag vedrørende Guyana Shield, som opfylder kriterierne for de prioriteter, der skal fastsættes for indkaldelsen af forslag, kan indgives i denne forbindelse.